KOMISIJOS SPRENDIMAS
2005 m. gruodžio 21 d.
iš dalies keičiantis Sprendimą 93/195/EEB dėl gyvūnų sveikatos reikalavimų ir veterinarinio sertifikavimo pakartotinai įvežant registruotus arklius lenktynėms, varžyboms ir kultūriniams renginiams po jų laikino eksporto
(pranešta dokumentu Nr. C(2005) 5496)
(2005/943/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/426/EEB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą (1), ypač į jos 19 straipsnio ii punktą,
kadangi:
(1)
Pagal Komisijos sprendimo 93/195/EEB (2) nuostatas pakartotinai įvežti galima tik tuos lenktynėms, varžyboms ir kultūriniams renginiams registruotus arklius, kurie trečiojoje šalyje išbuvo mažiau nei 30 d.
(2)
Tačiau pagal to sprendimo nuostatas arklius, dalyvavusius Jungtinių Arabų Emyratų ištvermingumo pasaulio taurės žirgų lenktynėse (United Arab Emirates Endurance World Cup) ir atitinkančius šiame sprendime nustatytus reikalavimus, leidžiama pakartotinai įvežti į Bendrijos teritoriją po jų laikino, trumpesnio nei 60 dienų, eksporto.
(3)
Siekiant palengvinti Bendrijos kilmės arklių dalyvavimo tokiose varžybose galimybę, ši taisyklė turėtų būti taikoma visiems arkliams, dalyvaujantiems bet kuriose ištvermingumo pasaulio taurės lenktynėse, rengiamose pagal Tarptautinės žirgų sporto federacijos (FEI) taisykles, įskaitant veterinarinę priežiūrą, nepriklausomai nuo to, kurioje iš pagal Direktyvą 90/426/EEB patvirtintų šalių tokios lenktynės vyksta.
(4)
Todėl reikėtų atitinkamai iš dalies pakeisti Sprendimą 93/195/EEB.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 93/195/EEB iš dalies keičiamas taip:
1)
1 straipsnio septinta įtrauka pakeičiama taip:
„-
dalyvavo ištvermingumo pasaulio taurės lenktynėse, nepriklausomai nuo to, kurioje iš pagal Direktyvą 90/426/EEB patvirtintų šalių tokios lenktynės vyko, ir atitinka šio sprendimo VII priede nurodyto pavyzdžio veterinarijos sertifikato reikalavimus.“;
2)
VII priedas keičiamas šio sprendimo priedu.
2 straipsnis
Šis sprendimas įsigalioja nuo 2005 m. gruodžio 27 d.
3 straipsnis
Šis sprendimas skirtas valstybėms narėms.
Priimta Briuselyje, 2005 m. gruodžio 21 d.